**16. srpnja 2025. 64. sjednica**

**Upravno vijeće Točka 3. dnevnog reda**

**PRIJEDLOG REBALANSA FINANCIJSKOG PLANA PRIHODA I RASHODA  
NASTAVNOG ZAVODA ZA JAVNO ZDRAVSTVO „DR. ANDRIJA ŠTAMPAR“  
ZA 2025. GODINU**

Dana 18. prosinca 2024. godine na 55. sjednici Upravnog vijeća donesen je Financijski plan prihoda i rashoda, Plan nabave materijala, energije i usluga i Plan nabave dugotrajne nefinancijske imovine za 2025. godinu. Prve izmjene Financijskog plana i Planova nabave usvojene su 23. travnja 2025. godine na 60. sjednici Upravnog vijeća.

Poštujući načelo uravnoteženosti financijskoga plana predlažu se izmjene i dopune financijskog plana i iste su prikazane na računima iz računskog plana proračuna sukladno ekonomskoj klasifikaciji.

Prijedlog rebalansa Nastavnog zavoda za javno zdravstvo „Dr. Andrija Štampar“ (u daljnjem tekstu Zavod) za 2025. godinu sadrži prijedloge rebalansa:

* financijskog plana prihoda i rashoda
* plana nabave materijala, energije i usluga
* plana nabave dugotrajne nefinancijske imovine

**REBALANS PLANA PRIHODA POSLOVANJA ZA 2025. GODINU**

Prema prijedlogu Rebalansa plana prihoda poslovanja planira se godišnje ostvarenje prihoda poslovanja u iznosu 26.730.000,00 EUR što je za 750.000,00 EUR ili 2,89 % više u odnosu usvojeni plan. Izmjene plana prihoda poslovanja predlažu se na sljedećim računima:

**6615 - Prihodi od pruženih usluga**

Prema prijedlogu Rebalansa plana prihoda poslovanja iznos prihoda od pruženih usluga za 2025. godinu iznosi 6.445.000,00 EUR, što je za 120.000,00 EUR ili 1,83 % manje u odnosu na prvotni plan. Smanjenje planiranih prihoda od pruženih usluga predlaže se radi usklađenja s izvršenjem planiranih prihoda u prvom polugodištu.

**6711 - Prihodi iz nadležnog proračuna za financiranje rashoda poslovanja**

Grad Zagreb je u ožujku 2025. godine preraspodjelom sredstava u Proračunu Grada Zagreba za 2025. godinu Zavodu odobrio dodatna sredstva u iznosu od 90.000,00 EUR za financiranje nadogradnje programskog rješenja Ekološke karte Grada Zagreba (*Tekući projekt T211115 Projekt „Ekološka karta Grada Zagreba*).

**6712 - Prihodi iz nadležnog proračuna za financiranje rashoda za nabavu nefinancijske imovine**

Grad Zagreb je u srpnju 2025. godine preraspodjelom sredstava u Proračunu Grada Zagreba za 2025. godinu Zavodu odobrio dodatna sredstva u iznosu od 800.000,00 EUR za financiranje nabave mobilnog laboratorija u okviru aktivnosti *Kapitalna ulaganja u zdravstvene ustanove*.

**REBALANS PLANA RASHODA POSLOVANJA ZA 2025. GODINU I OBRAZLOŽENJE**

Prema prijedlogu rebalansa plana rashoda poslovanja planira se godišnje ostvarenje rashoda poslovanja u iznosu 26.789.937,00 EUR. Taj iznos veći je za 4.325,00 EUR ili 0,02 % u odnosu na usvojeni plan za 2025. godinu.

Rebalans plana predlaže se radi izmjene plana nabave materijala energije i usluga i usklađenja s izvršenjem planiranih rashoda poslovanja u prvom polugodištu.

Rashodi poslovanja financiraju se iz prihoda poslovanja u iznosu 25.845.700,00 EUR i akumuliranog viška prihoda u iznosu 944.237,00 EUR

**REBALANS PLANA RASHODA ZA NABAVU NEFINANCIJSKE IMOVINE 2025. GODINU I OBRAZLOŽENJE**

Prema prijedlogu Rebalansa plana rashoda za nabavu dugotrajne nefinancijske imovine planira se godišnje ostvarenje u iznosu 1.675.793,00 EUR što je za 745.675,00 EUR ili 80,17 % više u odnosu usvojeni plan.

Razrada plana rashoda za nabavnu dugotrajne nefinancijske imovine prema vrsti troška i plan nabave dugotrajne nefinancijske imovine po predmetima nabave dani su u tabelama u privitku.

U 2025. godini planira se realizacija nabava za dugotrajnu nefinancijsku imovinu čiji su postupci započeli i/ili završili u 2024. godini u iznosu 37.365,00 EUR i realizacija plana nabave za 2025. godinu prema odobrenim prioritetima stručnih službi u iznosu 1.638.428,00 EUR.

Rashodi za nabavu nefinancijske imovine financiraju se iz akumuliranog viška prihoda u iznosu 785.793,00 EUR, prihoda za financiranje rashoda za nabavu nefinancijske imovine u iznosu 885.000,00 EUR i prihoda od prodaje nefinancijske imovine u iznosu 5.000,00 EUR.

Ravnatelj  
 prof. prim. dr. sc. Branko Kolarić, dr. med.

*Privitak:*

1. *Financijski plan za 2025. godinu – II. Rebalans – opći dio*
2. *Financijski plan prihoda i rashoda za 2025. godinu – II. Rebalans*
3. *Plan nabave materijala, energije i usluga za 2025. godinu – II. Rebalans*
4. *Plan nabave dugotrajne nefinancijske imovine za 2025. godinu – II. Rebalans*